1r CONGRÉS INTERNACIONAL PER A LA IGUALTAT
El 9 i 10 de novembre es va celebrar el 1r Congrés Internacional per a la Igualtat. El va organitzar l'entitat Espais per a la Igualtat amb el patrocini de la Diputació de Barcelona, l'Institut Català de les Dones i l'Instituto de la Mujer.
La igualtat no serà possible sense els homes. Sota aquesta premissa, el congrés va donar veu a associacions d'homes per a la igualtat, la més coneguda de les quals, Ahige. Segons el mapa d'organitzacions que es va presentar, Andalusia és la comunitat amb més empenta en aquestes organitzacions. Es van presentar també els tallers que es fan per a persones adultes i per a joves als instituts, en aquella comunitat.
La voluntat d'incorporar els homes i les organitzacions que volen canviar l'actual discurs de valors masculins, es va fer patent en les intervencions en la taula inaugural de les regidores de l'Ajuntament de Barcelona, Elsa Blasco i Imma Moraleda, així com en la carta de la directora d'Igualtat d'Oportunitats de la conselleria de Treball, Sara Berbel, que va anunciar que abans d'acabar l'any es nomenaran 60 nous agents d'igualtat per a ajuntaments. És una aposta pel món local, que és qui millor coneix les necessitats de la població.
Marta Selva, directora de l'Institut de les Dones tot i dir que la coparticipació dels homes és una proposta plantejada amb valentia, va remarcar que el feminisme no ha tancat mai la porta als homes.
Rosa Peris, directora de l'Instituto de la Mujer, va referir-se a la situació de les dones a l'Àsia i Amèrica Llatina, va parlar de la presentació de l'estudi "Cuando las mujeres desaparezcan". D'altra banda, va remarcar que aquesta legislatura ha estat la de que ha portat la igualtat al cor de la voluntat política.
Una de les comunicacions va consistir en la presentació del protocol d'assetjament sexual a feina, pel Departament de Governació de la Generalitat. És interessant el procediment, així com les avaluacions i altres que s'hi incorporaran en el futur. www.gencat.net/governacio-ap/administracio/pol_igualtat.htm
Una altra comunicació va presentar el llibre Reconstruir la identitat masculina: una necessitat política pel mateix autor, Daniel Gabarró de la Universitat Ramon Llull, la tesi del qual és que la manera de ser masculina està a la base dels conflictes socials.
Les tres intervencions de més pes del Congrés van ser Dolors Renau, Marcela Lagarde (que van compartir la primera taula del Congrés) i Enriqueta Chicano (que va intervenir al final). Dolors Renau va dir que "ens estan escamotejant el relat polític, el protagonisme, la visibilitat", al comentar les noves lleis per la igualtat i contra la violència. En aquest sentit va insistir en la manca de consolidació dels lideratges de les dones i les dificultats de mantenir-se a la vida política.
Marcela Lagarde va posar l'accent en el concepte de sororitat i recerca de relacions de confiança entre les dones, partint del fet que no cal suposar que les dones comparteixen la mateixa mirada.
Hi ha un estancament, quan no retrocés en la situació de les dones, a nivell europeu. En concret, Enriqueta Chicano va dir que es referia als països nòrdics i centreeuropeus, des de la seva perspectiva de membre del Consell d'Administració de l'Institut Europeu d'Igualtat. Va finalitzar amb una dada del diari del dissabte: "El 30% de las directivas tiran la toalla".
Un bon resum seria la frase d'una ponent d'un dels espais de debat: "Escoltar els homes encara que no ens agradi". En propietat, i a la vista d'aquest congrés, seria: escoltar-los encara que siguin tan pocs els que es manifesten partidaris d'aquesta causa.
El Congrés es va celebrar a l'espai Francesca Bonnemaison de Barcelona i van assistir un centenar de persones, de l'administració, la universitat i les entitats...